Syngende astronaut landet trygt på jorden
Kanadiske Hadfield, amerikaneren Tom Marshburn og russiske Roman Romanenko landet i Kasakhstan natt til tirsdag norsk tid. Mandag ble det lagt ut en video på YouTube av Hadfield som synger David Bowie-låta «Space Oddity» om bord på Den internasjonale romstasjonen (ISS). «I'm floating in a most peculiar way», synger kanadieren mens han svever rundt i vektløs tilstand. Videoen er allerede sett over én million ganger. Hadfield er den første fra Canada som har hatt kommandoen på ISS, og han har jevnlig lagt ut meldinger og bilder på Twitter i løpet av oppholdet på romstasjonen. Den nybakte stjernens ferd tilbake til jorda tok litt over tre timer. Sammen med Marshburn og Romanenko ankom han Kasakhstan i en russisk romkapsel. De tre astronautene har vært på romstasjonen i fem måneder. I helgen måtte Marshburn sammen med en kollega bevege seg utenfor stasjonen for å stanse en ammoniakklekkasje.
Den syngende astronauten Chris Hadfield, som på kort tid er blitt sett over en million ganger på YouTube, har vendt tilbake fra verdensrommet.